b'\n_START_ARTICLE_\nRonny Levy\n_START_SECTION_\nUra pelaajana\n_START_PARAGRAPH_\nLevy aloitti pelaajauransa hy\xc3\xb6kk\xc3\xa4\xc3\xa4j\xc3\xa4n\xc3\xa4 Maccabi Netanyassa ja debytoi edustusjoukkueessa vuonna 1985. Uran alussa h\xc3\xa4n j\xc3\xa4i kuitenkin Netanyassa Oded Machnesin ja David Lavin varjoon, joten peliajan toivossa h\xc3\xa4n siirtyi tammikuussa 1990 lainalle Bnei Yehuda Tel Aviviin, jossa voitti kauden p\xc3\xa4\xc3\xa4tteeksi Israelin mestaruuden._NEWLINE_Kes\xc3\xa4ll\xc3\xa4 1990 Levy palasi takaisin Netanyaan ja sai enemm\xc3\xa4n vastuuta. Kahden onnistuneen kauden j\xc3\xa4lkeen h\xc3\xa4n siirtyi Maccabi Haifaan, jossa pelasi ensin uudella pelipaikalla puolustajana ja my\xc3\xb6hemmin puolustavana keskikentt\xc3\xa4pelaajana. Maccabi Haifassa Levy voitti mestaruuden kaudella 1993/94. Kaikkiaan h\xc3\xa4n edusti seuraa viiden kauden aikana 144 liigaottelussa. H\xc3\xa4n joutui j\xc3\xa4tt\xc3\xa4m\xc3\xa4\xc3\xa4n pelikent\xc3\xa4t polvivamman seurauksena vain kolmikymppisen\xc3\xa4 vuonna 1997._NEWLINE_Israelin maajoukkuetta Levy edusti 15 A-maaottelussa.\n_START_SECTION_\nUra valmentajana\n_START_PARAGRAPH_\nLevy jatkoi ennen aikojaan p\xc3\xa4\xc3\xa4ttyneen pelaajauransa j\xc3\xa4lkeen Maccabi Haifan organisaatiossa juniorivalmentajana. Kaudella 1999/2000 h\xc3\xa4n toimi Eli Cohenin apulaisvalmentajana ja Cohenin erottua kauden lopulla my\xc3\xb6s hetken aikaa seuran v\xc3\xa4liaikaisena p\xc3\xa4\xc3\xa4valmentajana. Levy palasi takaisin juniorijoukkueen pariin ja luotsasi sen Israelin nuorten mestariksi kaudella 2002/03. Kun Itzhak Shum j\xc3\xa4tti Haifan kes\xc3\xa4ll\xc3\xa4 2003, nousi Levy p\xc3\xa4\xc3\xa4valmentajaksi. Tulosta tuli heti debyyttikaudella seuran voitettua Israelin mestaruuden ja n\xc3\xa4in h\xc3\xa4n n\xc3\xa4p\xc3\xa4ytti kriitikkoja, jotka pitiv\xc3\xa4t Levy\xc3\xa4 liian kokemattomana p\xc3\xa4\xc3\xa4valmentajana. H\xc3\xa4nen johdollaan Haifa jatkoi menestyst\xc3\xa4 my\xc3\xb6s seuraavilla kausilla ja voitti kaikkiaan kolme per\xc3\xa4tt\xc3\xa4ist\xc3\xa4 liigamestaruutta. Vuonna 2006 h\xc3\xa4net valittiin my\xc3\xb6s vuoden valmentajaksi._NEWLINE_Mestaruuskausia seurasi kuitenkin kaksi v\xc3\xa4hemm\xc3\xa4n menestyksek\xc3\xa4st\xc3\xa4 kautta Haifan j\xc3\xa4\xc3\xa4ty\xc3\xa4 liigassa viidenneksi. Maaliskuussa 2008 h\xc3\xa4n ilmoittikin j\xc3\xa4tt\xc3\xa4v\xc3\xa4ns\xc3\xa4 teht\xc3\xa4v\xc3\xa4ns\xc3\xa4 kauden p\xc3\xa4\xc3\xa4tteeksi.  Saman vuoden joulukuussa h\xc3\xa4n palasi valmennusteht\xc3\xa4viin Maccabi Petah Tikvassa, mutta j\xc3\xa4tti seuran marraskuussa 2009._NEWLINE_Tammikuun alussa 2010 Levy allekirjoitti puolitoistavuotisen sopimuksen romanialaisseura FC Unirea Urzicenin kanssa.  Levyn johdolla Unirea sijoittui kauden p\xc3\xa4\xc3\xa4tteeksi liigassa toiseksi. Kausi 2010/11 l\xc3\xa4hti kuitenkin vaisummin k\xc3\xa4yntiin ja Levy sai potkut elokuussa 2010. _NEWLINE_Tammikuussa 2011 Levy palasi valmentamaan kotimaahansa Beitar Jerusalemin joukkueeseen.  Levyn johdolla Beitar onnistui parantamaan lopulta sijoitustaan pyk\xc3\xa4l\xc3\xa4ll\xc3\xa4 ollen 11:s. Kauden j\xc3\xa4lkeen Levy j\xc3\xa4tti seuran ja siirtyi FC Steaua Bukarestin p\xc3\xa4\xc3\xa4valmentajaksi.  Levy sai potkut syyskuun lopussa 2011 Steauan kehnosti alkaneen Eurooppa-liigan takia.  Vain pari p\xc3\xa4iv\xc3\xa4\xc3\xa4 Steaua-potkujen j\xc3\xa4lkeen Levy siirtyi kyproslaisen Anorthosis Famagustan valmentajaksi.  Levy ei onnistunut palauttamaan Anorthosista mestaruuskantaan ja sai lopulta huhtikuussa 2013 potkut teht\xc3\xa4v\xc3\xa4st\xc3\xa4\xc3\xa4n. _NEWLINE_Joulukuussa 2013 Levy palasi Beitar Jerusalemin p\xc3\xa4\xc3\xa4valmentajaksi.  Levy luotsasi seuran lopulta Israelin liigan seitsem\xc3\xa4nneksi. H\xc3\xa4n j\xc3\xa4tti seuran sopimuksensa p\xc3\xa4\xc3\xa4tytty\xc3\xa4 kauden j\xc3\xa4lkeen. _NEWLINE_Tammikuussa 2015 Levyst\xc3\xa4 tuli Maccabi Netanyan p\xc3\xa4\xc3\xa4valmentaja. Seura sijoittui yhdeks\xc3\xa4nneksi ja Levy siirtyi kauden j\xc3\xa4lkeen Maccabi Haifan p\xc3\xa4\xc3\xa4valmentajaksi. Levyn johdolla Maccabi Haifa voitti ensimm\xc3\xa4isen pokaalin viiteen vuoteen, kun se kukisti State Cupin loppuottelussa Maccabi Tel Avivin 1\xe2\x80\x930. Levy sai potkut Maccabi Haifan per\xc3\xa4simest\xc3\xa4 hein\xc3\xa4kuun lopussa 2016, kun joukkue h\xc3\xa4visi yll\xc3\xa4tt\xc3\xa4en Eurooppa-liigan karsinnoissa virolaiselle JK N\xc3\xb5mme Kaljulle._NEWLINE_Lokakuun lopulla 2017 Levy palasi Anorthosis Famagustan p\xc3\xa4\xc3\xa4valmentajaksi. Syyskuussa 2018 Levy j\xc3\xa4tti Famagustan.'